**REGULAMENT**

**cu privire la procedura de examinare a contestațiilor privind rezultatele evaluării**

**în scopul impozitării**

**Capitolul I**

**DISPOZIȚII GENERALE**

1. Regulament cu privire la procedura de examinare a contestațiilor privind rezultatele evaluării în scopul impozitării(în continuare - Regulament) stabilește procedura de examinare și soluționare extrajudiciară a contestațiilor, precum și modul de organizare și funcționare a Comisiei pentru examinarea contestațiilor privind rezultate evaluării în scopul impozitării.

2. Conform prezentului Regulament, la cererea titularului de drepturi asupra bunurilor imobile supuse evaluării/reevaluării în scopul impozitării pot fi contestate, în mod gratuit, caracteristicile tehnice ale bunurilor imobile utilizate la estimarea valorii în scopul impozitării, apartenența bunului imobil la anumit tip/subtip de bunuri imobile, valoarea estimată a bunului imobil, zona valorică atribuită bunului imobil, modelul și metodologia de evaluare.

3. În prezentul Regulament se utilizează următoarele noțiuni:

*autoritatea responsabilă de examinare a contestațiilor* *privind rezultatele evaluării în scopul impozitării* – Agenția Servicii Publice și structurile teritoriale ale acesteia, Agenția Relații Funciare și Cadastru;

*contestația* reprezintă o cerere, în formă scrisă, de revizuire a rezultatelor evaluării în scopul impozitării;

*apel neformal* – comunicarea cu participanții în cadrul procedurii de contestare efectuată prin orice mijloc (verbal, poștă, telefon, fax, poștă electronică etc.), acordându-se prioritate mijloacelor care asigură o mai mare eficiență, rapiditate și economie de costuri, în special mijloacelor electronice de comunicație.

**Capitolul II**

**ATRIBUȚIILE AUTORITĂȚILOR RESPONSABILE DE EXAMINARE A CONTESTAȚIILOR PRIVIND REZULTATELE EVALUĂRII ÎN SCOPUL IMPOZITĂRII**

4. Autoritatea responsabilă de examinare a contestațiilor privind rezultatele evaluării în scopul impozitării (în continuare - autoritatea responsabilă) examinează și soluționează, în limita competențelor sale, pe cale extrajudiciară, contestațiile privind rezultatele evaluării în scopul impozitării, după cum urmează:

1) Nivelul 1 - Structurile teritoriale ale Agenției Servicii Publice;

2) Nivelul 2 – Departamentul Cadastru al Agenției Servicii Publice;

3) Nivelul 3 – Agenția Relații Funciare și Cadastru.

5. Structurile Teritoriale ale Agenției Servicii Publice (ASP) examinează cererile privind dezacordul cu caracteristicile tehnice ale bunurilor imobile, apartenența bunului imobil la un anumit tip/ subtip de bunuri imobile și valoarea estimată a bunului imobil.

6. Departamentul Cadastru al Agenției Servicii Publice (în continuare - DC) examinează cererile privind contestarea zonelor valorice și cazurilor considerate complicate de către autoritatea responsabilă de nivelul 1.

7. Agenția Relații Funciare și Cadastru (în continuare - ARFC) prin intermediul Comisiei pentru examinarea contestațiilor privind rezultatele evaluării în scopul impozitării examinează cazuri speciale ce necesită modificarea modelelor și metodologiei de evaluare.

8. Despre ședințele Comisiei, concomitent cu membrii Comisiei, vor fi informate și autoritățile administrației publice locale în raza de activitate a cărora se află bunurile imobile menționate în contestație pentru a fi prezente la ședințele Comisiei, după caz, prin reprezentanții delegați, în scop de informare.

9. Titularul de drepturi asupra bunurilor imobile este în drept de a contesta rezultatele evaluării succesiv la fiecare nivel potrivit competențelor autorității responsabile stabilite la pct. 5-7, după efectuarea unui apel neformal fără succes.

**Capitolul III**

**PROCEDURA DE EXAMINARE A CONTESTAȚIILOR PRIVIND REZULTATELE EVALUĂRII ÎN SCOPUL IMPOZITĂRII**

10. În rezultatul apelului neformal al titularului de drepturi asupra bunurilor imobile, privind înlăturarea unor erori tehnice evidente (ex: nu este corect indicat numele/prenumele, tipul/subtipul bunului imobil, etc.), autoritatea responsabilă de examinarea contestațiilor va întreprinde măsurile necesare de corectare a acestora.

11. Procedura de examinare a contestațiilor privind rezultatele evaluării în scopul impozitării cuprinde următoarele etape:

1) depunerea contestației;

2) primirea și înregistrarea contestației;

3) examinarea și soluționarea contestației;

4) informarea petiționarului.

12. Depunerea contestației se efectuează de către titularul de drepturi asupra bunurilor imobile, personal sau prin intermediul unui reprezentant/ mandatar autorizat în termen de 30 de zile de la data primirii (prin orice mijloc) a notificării privind rezultatele evaluării în scopul impozitării.

13. Contestația se depune personal, prin poștă sau în formă electronică. Contestația depusă electronic urmează a fi semnată cu o semnătură electronică fiabilă.

14. Contestația trebuie să conțină următoarele elemente:

1) datele de identificare ale titularul de drepturi asupra bunurilor imobile/reprezentantului acestuia (numele, prenumele/ denumirea oficială, adresa poștală completă, adresa poștei electronice, număr de contact);

2) denumirea autorității responsabile;

3) datele privind bunul imobil evaluat în scopul impozitării (numărul cadastral, adresa completă);

4) obiectul contestației și motivarea acesteia;

5) semnătura persoanei care a depus contestația și data depunerii acesteia.

15. În cazul depunerii contestației prin reprezentant/ mandatar autorizat, se va anexa copia procurii de reprezentare a petiționarului.

16. În cazul în care contestația depusă nu va conține toate elementele enumerate în punctele a)-d), se va propune petiționarului să prezinte datele lipsă și se va stabili un termen în acest sens.

17. Primirea și înregistrarea contestației/apelului neformal se efectuează de către autoritatea responsabilă, care duce Registrul de evidența a contestațiilor privind rezultatele evaluării în scopul impozitării (în continuare – Registru), (anexa 1).

18. În procesul examinării contestației, organul cadastral teritorial va verifica corectitudinea reflectării în sistemul automatizat de evaluare a caracteristicilor tehnice ale bunului imobil, utilizate în procesul de reevaluare, în raport cu datele despre acesta din Registrul bunurilor imobile și dosarul cadastral/tehnic existent în arhivă. Neconformitățile constatate vor fi înlăturate conform procedurilor operaționale interne stabilite de către autoritatea responsabilă. În cazul în care datele din Registrul bunurilor imobile și/sau din dosarul cadastral/tehnic nu corespund situației curente, acestea vor fi actualizate în conformitate cu prevederile Legii nr.267/2012 privind monitoringul bunurilor imobile.

19. Se iau în considerație doar factori externi care influențează valoarea estimată, reieșind din faptul că inspectarea obiectului evaluării în cazul evaluării în scopul impozitării nu se efectuează.

20. Valoarea estimată a bunului imobil va fi revizuită în cazul în care aceasta va diferenția esențial cu valorile estimate a cel puțin trei bunuri imobile comparabile. În acest caz titularul de drepturi asupra bunurilor imobile în contestație v-a prezenta valorile estimate a bunurilor imobile comparabile.

21. Zona valorică atribuită bunului imobil va fi revizuită în cazul unui număr suficient de contestații întemeiate pentru o anumită zonă valorică (cca 20-30 contestații). În cazul în care se constată că obiecțiile sunt întemeiate, DC va modifica înscrierile și va recalcula valoarea estimată.

22. Contestațiile privind cazurile complicate ce nu țin de competența structurilor teritoriale ale ASP vor fi examinate de către DC.

23. Examinarea modelelor și metodologiei de evaluare se va efectua în cazul prezentării de către solicitant a argumentelor privind prezența altor factori valorici neprevăzuți la etapa elaborării modelului de evaluare și care influențează considerabil valoarea estimată.

24. Cererea se examinează în termen de 30 de zile lucrătoare de la data înregistrării. În cazul contestațiilor parvenite în adresa Comisiei pentru examinarea contestațiilor privind rezultatele evaluării în scopul impozitării, aceasta poate stabili un termen mai mare pentru finalizarea procedurii administrative, care nu va depăși 90 de zile.

**Capitolul IV**

**MODUL DE ORGANIZARE A ACTIVITĂȚII COMISIEI PENTRU EXAMINAREA CONTESTAȚIILOR PRIVIND REZULTATELE EVALUĂRII ÎN SCOPUL IMPOZITĂRII ȘI ATRIBUȚIILE ACESTEIA**

25. În activitate sa, Comisia pentru examinarea contestațiilor privind rezultatele evaluării în scopul impozitării (în continuare - Comisia) se călăuzește de actele normative, inclusiv de prezentul Regulament.

26. Comisia se creează prin ordin ARFC pe o perioadă determinată de timp (perioada între două evaluări/ reevaluări) și are drept scop examinarea cazurilor speciale ce necesită modificarea modelelor și metodologiei de evaluare a bunurilor imobile în scopul impozitării.

27. Comisia este formată din 7 membri, specialiști din domeniul juridic și al evaluării bunurilor imobile, dintre care:

1) trei reprezentanți din cadrul ARFC;

2) doi reprezentanți din cadrul DC.

3) doi reprezentanți ai asociațiilor obștești ale evaluatorilor.

28. Președintele Comisiei este directorul general al ARFC, iar vicepreședintele este numit prin decizia Comisiei.

29. Secretarul Comisiei nu este membru al comisiei și este numit dintre funcționarii publici   
ai ARFC.

30. Forma de activitate a Comisiei este ședința. Ședința se consideră deliberativă dacă la ea participă cel puțin patru membri ai Comisiei.

31. Ședința se convoacă la data fixată de către președintele Comisiei, ținând cont de termenul de examinare a contestațiilor, dar nu mai târziu de 7 zile lucrătoare de la momentul înregistrării contestației.

32. Comisia emite decizii care se adoptă prin vot deschis cu votul cel puțin a patru membri ai Comisiei.

33. Președintele Comisiei:

1) organizează și răspunde de activitatea Comisiei;

2) prezidează ședințele Comisiei;

3) semnează procesele-verbale ale ședințelor Comisiei;

4) asigură executarea deciziilor Comisiei.

34. În absența temporară a președintelui Comisiei, funcțiile acestuia sunt exercitate de către vicepreședintele Comisiei.

35. Membrii Comisiei:

1) participă la ședințele Comisiei;

2) declară conflictul de interese, după caz;

3) examinează contestațiile depuse de către titularii de drepturi asupra bunurilor imobile;

4) asigură confidențialitatea informației;

5) participă prin vot deschis la adoptarea deciziilor Comisiei.

36. În procesul examinării contestațiilor, membri Comisiei sunt independenți și acționează în conformitate cu legislația din domeniul evaluării bunurilor imobile în scopul impozitării.

37. Secretarul Comisiei:

1) primește și înregistrează contestațiile în Registru, forma căruia este elaborată de către ARFC;

2) asigură păstrarea și arhivarea contestațiilor;

3) comunică membrilor Comisiei data, locul și ora desfășurării ședinței Comisiei;

4) colectează informațiile și documentele legate de examinarea contestației;

5) participă, fără drept de vot, la ședințele Comisiei;

6) elaborează proiectele de decizii ale Comisiei;

7) întocmește procesele verbale ale ședințelor Comisiei și asigură păstrarea lor;

8) înștiințează în scris petiționarul despre decizia Comisiei.

*Anexa 1*

*la Regulamentul cu privire la procedura de examinare a contestațiilor*

*privind rezultatele evaluării în scopul impozitării*

**Modelul Registrului de evidența a contestațiilor privind rezultatele evaluării în scopul impozitării**

**Registrul de evidența a contestațiilor privind rezultatele evaluării în scopul impozitării**

*(autoritatea responsabilă de examinare a contestațiilor privind rezultatele evaluării în scopul impozitării)*

|  |  |  |  |  |  |  |  |
| --- | --- | --- | --- | --- | --- | --- | --- |
| **Nr. d/o** | **Numărul de înregistrare** | **Data recepționării contestației** | **Numele prenumele petiționarului/ Denumirea** | **Domiciliu/ Adresa juridică** | **Adresa poștei electronice, număr de contact** | **Datele privind obiectul contestației**  *(nr. cadastral, adresa completă)* | **Numărul scrisorii de înștiințare (ieșire)** |
| **1** | **2** | **3** | **4** | **5** | **6** | **8** | **9** |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |